Klaus Kjær (DF), 1999-05-19:
Jeg forstår ikke rigtig regeringens modvilje mod dette forslag.
Skatteministeren argumenterer med, at man da ikke går ud og køber en bil uden at have set den, det gør man da ikke som almindelig forbruger.
Men det er da ikke et ukendt begreb, at man kan give en forhåndsvurdering; det foregår jo i mange tilfælde.
Ved ejendomsvurderinger er man jo heller ikke ude og besigtige hver eneste ejendom, og her kan det da godt være, at huset har fået en gang maling osv., som hr. Christian Jensen var inde på, osv.; men det giver da ikke nogen væsentlig afvigelse i ejendomsvurderingerne.
Vi kender jo princippet: man slår op i nogle tabeller og går ud fra nogle kriterier, og så fastsætter man en pris for den pågældende ejendom, som skal afspejle markedsværdien for ejendommen.
Så enkelt er det.
Vi kan endda gå til bilbranchen selv.
Når man forsikrer sin bil, tegner en kaskoforsikring på den - uanset om den er importeret fra udlandet, eller om den er købt herhjemme og måske oven i købet købt som brugt - er forsikringsselskabet da ikke ude og vurdere, hvor meget denne bil er værd helt konkret.
Man har nogle tabeller, man slår op i, og så ser man på: Hvad koster det at kaskoforsikre denne bil af den årgang, af den type, med det km-tal og det eventuelle ekstraudstyr, som måtte være i bilen?
Vi kender det princip fra mange områder, så selvfølgelig kan det da også lade sig gøre i forbindelse med en forhåndsvurdering fra Told & Skat.
Hr. Christian Jensen var inde på, at prisen kunne variere meget.
Jeg har eksempler på, at en bil har været igennem systemet 5-6 gange, hvor man har fiflet frem og tilbage med vurderingsprisen, og hvor det alligevel er endt med en merpris på omkring 200.000 kr. i ekstraafgifter til staten.
Vi havde en næsten tilsvarende sag til behandling her i Folketinget i 1996, og på det tidspunkt kom det frem, at det var et enkeltstående tilfælde, hvor afgiften kunne variere så meget, altså 100.000-200.000 kr.
Dengang hed det sig, at den endelige vurdering ikke afveg særlig meget fra den vurdering, man foretog i første omgang i forbindelse med betaling af depositum.
Det lå i størrelsesordenen 3.000 kr.
, og man kan sige, at hvis det er tilfældet for flertallet af bilerne, er det et spørgsmål, om det kan finansiere den ekstra administration, der er ved den nugældende ordning. Hr. Morten Helveg Petersen var inde på nogle af de samme synspunkter som skatteministeren og hr. Hugo Sørensen, nemlig at der skal ske en saglig og grundig sagsbehandling.
Skal det tages som et udtryk for, at når det drejer sig om biler, skal der ske en saglig og grundig og fuldstændig konkret sagsbehandling, men når det drejer sig om ejendomsskatter, og når det drejer sig om en vurdering af, hvor meget man skal betale i kaskoforsikring for en bil, behøver man ikke at foretage en så tilbundsgående og saglig og grundig vurdering? Jeg har ikke yderligere bemærkninger til ordførerne, ud over at jeg selvfølgelig gerne vil takke både Venstre, De Konservative, Fremskridtspartiet og hr. Flemming Kofod-Svendsen fra Kristeligt Folkeparti for de umiddelbart positive tilbagemeldinger.
Jeg ser også sådan på det, at den melding, der kom fra SF's hr. Aage Frandses side, er, at man gerne vil se på forslaget, når vi har fået det afklaret hen over sommerferien.
Det er da muligt, at forslaget ikke kan blive vedtaget i denne samling, men at det ender med en forespørgsel - det har jeg ikke taget stilling til nu - men det er da noget, vi gerne vil forhandle med SF om, så vi kan få nogle ting på plads.
Jeg takker for de positive tilkendegivelser, der har været i forbindelse med denne sag.